- Ákub kágad
- <
- 1
- >

Ákubay kágad
1
Salám o drót
1 Cha Hodá o Hodáwandén Issá Masihay hezmatkár,*1‏:1 Asligén Yunáni nebeshtánka gwashit: “golám”. Ákubay némagá
pa dwázdahén kabilahán ke donyáyá sheng o sháng ant.
Shomárá salám sar bát.
Báwar o hekmat
2 Oo brátán!†1‏:2 “Brátay” máná har báwarmand ent, mardén o janén. Wahdé warh warhén chakkás o ázmáeshána kapét, é chizzá sarréchén shádehié bezánét. 3 Chéá ke zánét shomay imánay chakkás sabr o ópára‡1:3 Ópár, bezán sabr, tahambol, bardásht. kárit, 4 bale bellét ke é sabr o ópár sarjam bebit tán shomá rost o rodóm bekanét o tamán o kámel bebét o shomárá hecch kammié mabit.
5 Agan cha shomá yakkéay zánt o hekmat kamm bebit, cha Hodáyá belóthit o Hodá, ke cha wati bakshendagiá harkasá bé mennat o shegána dant, áiá zánt o hekmata bakshit. 6 Bale gón báwarmandiá belóthit o hecch shakké delá mayárit, chéá ke dodelén mardom zeray chawl o mawjáni dhawlá ent ke gón gwátá har némagá létha wárt. 7 É warhén mardomé, chosh hayál makant ke áiá cha Hodáwandá chizzé rasit. 8 Parchá ke á dodel ent o wati hecch kár o hecch kerdáray sará mohr naóshtátag.
Hastómand o nézgár
9 Nézgárén brát, wati marháh o ezzatmandiay sará pahr bekant o 10 hastómand, wati darbéshi o nézgáriay sará, chéá ke hastómand dashtay golay paymá hoshka tarrit o zawála bit. 11 Róch gón wati sóchókén bránzá sara kasshit o káhán hoshka kant, áyáni polla rechant o zébáiesh gára bit. Hastómand hamé paymá ent, wati kasb o káráni chen o lánchá gimmorit§1:11 Gimmorag, bezán hoshk tarrag, napasgir bayag. o bégwáha bit.
Chakkásay samar
12 Bahtáwar hamá ent ke wati ázmáesh o chakkásán mohra óshtit. Parchá ke wahdé á cha chakkásán sarbolanda bit, zendmánay hamá táj áiá rasit ke Hodáyá pa wati dóst dárókán wádah kortag. 13 Á ke chakkásá kapit, magwashit: “É Hodá ent ke maná ázmáesha kant.” Chéá ke Hodá gón hecch badié chakkásaga*1:13 Chakkásag, bezán ázmáesh kanag, emtehán gerag. nabit o hechkasá chakkás o waswasahá dawra nadant. 14 Harkas ke waswasaha bit, é áiay jenday sellén wáhag ant ke galáénant o dámá dawria dayant. 15 Sellén wáhag ke lápporra bant, gorhá gonáh pédá bit, gonáh ke rodit o mazana bit, marka kárit. 16 Oo mani dordánagán!†1‏:16 Asligén Yunáni nebeshtánka gwashit: “Oo mani dordánagén brátán!” Rad mawarét.
17 Har nékén dád o har tamánén tohpah o théki cha borzá kayt, cha nur o rozhnay Petay némagá ke hechbar badala nabit o hecch tahári o sáhegéá áiay arwáh o jabiná ráh nést. 18 Áiay wáhag hamé butag ke márá cha rástiay habaray wasilahá pédá bekant, tánke áiay jórh kortagénáni awali bar o samar bebén.
Eshkonag o kanag
19 Oo mani dordánagán! Sharr delgósh bekanét. Harkas báyad ent eshkonagá tayár bebit, bale habará eshtáp makant o zutt zahr magipt. 20 Chéá ke ensánay zahr o hezhm, á pahrézkáriá pa bar o samara naylit ke Hodá lóthit. 21 Paméshká har warhén paliti o sajjahén badián cha wat dur kanét o pa békebri o narmdeli, hamá gál o habarán delá bedárét ke shomay del o jáná nádénag butag o shomay rakkénagay wák o twáni hast.
22 Hodáay habará, anchosh sahl o hoshká gósh madárét o watá rad madayét, áiay sará kár bekanét. 23 Chéá ke harkas é habará eshkont o áiay sará kára nakant, hamá mardomay dhawlá ent ke wati chehragá ádénká chárit, 24 watá gendit, bale anchosh ke cha ádénkay démá dura bit, hamá damáná wati rang o dróshomá shamóshit. 25 Bale á ke wati chammán dém pa tamán o kámelén Sharyat, bezán “ázátiay Sharyatá”‡1:25 Ázátiay Sharyat, bezán hamá “Sharyat” ke márá cha gonáhán ázáta kant. tarrénit o áiay sará mohra óshtit, shamóshkárén eshkonóké naent, mannókén kár kanóké. Á wati kár o kerdá bahtáwara bit.
26 Á kas ke watá Hodádósté zánt bale wati zobánay mahárá dáshta nakant, watá rada dant o galáénit o áiay “Hodádóstiá” páedagé nést. 27 Hamá Hodádósti ke may Hodáén Pet, pák o béaybia zánt: “Sakkiáni wahdá janózám o chórawáni dastá gerag” o “Watá cha é donyáay gandagián pák dárag” ent.

- Ákub kágad
- <
- 1
- >

*1:1 1‏:1 Asligén Yunáni nebeshtánka gwashit: “golám”.

†1:2 1‏:2 “Brátay” máná har báwarmand ent, mardén o janén.

‡1:3 1:3 Ópár, bezán sabr, tahambol, bardásht.

§1:11 1:11 Gimmorag, bezán hoshk tarrag, napasgir bayag.

*1:13 1:13 Chakkásag, bezán ázmáesh kanag, emtehán gerag.

†1:16 1‏:16 Asligén Yunáni nebeshtánka gwashit: “Oo mani dordánagén brátán!”

‡1:25 1:25 Ázátiay Sharyat, bezán hamá “Sharyat” ke márá cha gonáhán ázáta kant.

© 2016 WBT